(1879) In Orienten ende in Occident Deser gelike in quaetheit sijn Maxencius ende Maximijn , Ghewapent als met eens duvels geeste , Te volbringene met volleeste Hare gelike quaetheit groet .Als XI jaer hadden in grooter noet Gheweest die salege kerstine Bi Galerius Maximine , So viel hi in ongemake Uutnemende swaer bi Gods wrake , Oft hi vol woerme binnen ware , Ende wert stinkende so sware , Dat hem niemen en mochte genaken , So dat die meesters alle spraken : Sine wisten anderen raet daertoe Dan dat menne van den live doe .Ten lesten sprac hem een dus ane , Bi Gods , gracien , es te verstane : ‘ Keyser , du doels sere in desen Dattu waens mogen genesen , Want dat bi Gode es gesciet Dan mach bi menschen tegaen niet .